
«Лэжьыгъэм и ветеран»
Адыгей. Дызэрыт жэпуэгъуэ мазэм Адыгейм «Лэжьыгъэм и ветеран» цIэр щыхуагъэфэщащ цIыху 31-м.
Адыгейм Лэжьыгъэмрэ социальнэ зыужьыныгъэмкIэ и министерствэм и комиссэм и зи чэзу зэIущIэм щыхэплъащ а Iуэхум. Абы къыщащта унафэмкIэ цIыху 31-м апхуэдэ пщIэ хуащIащ, къыкIэлъыкIуэу зратыну цIыху 43-рэ къагъэлъэгъуащ. Апхуэдэ гулъытэ хуащI илъэс 40, нэхъыбэкIэ лэжьахэм.
Псори зэхэту 2016 гъэм «Лэжьыгъэм и ветеран» цIэр хуагъэфэщащ республикэм щыпсэу цIыху 681-м. Министерствэм щыгъуазэ дызэрищIамкIэ, абыхэм ират ахъшэр республикэ бюджетым къыхокI.
Абхъазым дихьэххэм къахохъуэ
Абхъаз.УФ-м и туроператорхэм къызэратымкIэ, Абхъазым зыщызыгъэпсэхухэм мы гъэмахуэм процент 20-кIэ хэхъуащ.
ЕтIанэгъэ, къыкIэлъыкIуэ гъэмахуэм, Тыркумрэ Египетымрэ ди цIыхухэм зыщагъэпсэхуу зэтраухуэжынкIэ хъуну-щи, Абхъазым щызекIуэ-ну уасэм егупсысыпхъэщ. IэщIагъэлIхэм жаIэ уасэм хамыгъэхъуэну, уеблэмэ проценти 5-кIэ ягъэмэщIэным хэплъэну.
Дунейпсо чемпионатыр къапоплъэ
Къэрэшей-Шэрджэс.Республикэм и спортсмени 7 хэхуащ бгырыпх бэнэкIэмкIэ Урысейм и командэ къыхэхам. Абыхэм къапоплъэ жэпуэгъуэм и 27-30-хэм Набережные Челны щекIуэкIыну дунейпсо чемпионатыр. Абы къэрал 30-м я спортсмен 300 зэхуишэсынущ.
Бгырыпх бэнэкIэмкэ Урысейм щIыхь зиIэ и тренер Хьэпай Ислъам зэрыжиIамкIэ, Къэрэшей-Шэрджэсым и спортсменхэм къэралым и щIыхьыр чемпионатым щахъумэну Iэмал къаритащ Осетие Ищхъэрэм щекIуэкIа Урысей чемпионатым щызыIэрагъэхьа ехъулIэныгъэхэм. Абыхэм медаль зэмылIэужьыгъуэу 11 къахьащ.
УЭРДОКЪУЭ Женя.
